Ses verdrink in Mpumalanga-vloede | Maroela Media
Ses mense het in verskillende gebiede van Mpumalanga verdrink weens erge vloede, het die polisie Maandag gesê.
Kapt. Joey Potgieter, 'n woordvoerder van die provinsie se polisie-duikeenheid, het gesê 'n 12-jarige seun van Ermelo het Maandag verdrink. Sy vermoed die seun het in 'n spruit in die omgewing geswem toe vloedwater hom meegesleur het.
"Die liggame van twee mans is oor die naweek onderskeidelik in Amersfoort en Hendrina aangetref," het Potgieter gesê.
Drie mans, onderskeidelik 20, 30 en 46 jaar oud, het Vrydag in Schoemansdal, Lydenburg en Amersfoort verdrink.
Volgens Potgieter word twee mans steeds vermis wat in afsonderlike voorvalle in riviere geval het toe hulle dit wou oorsteek.
"'n Man het Vrydag omstreeks 21:00 in die Krokodilrivier naby Nelspruit geval en word nog vermis. 'n 50-jarige man het Maandag in 'n rivier naby Badplaas geval en word ook nog vermis," het sy bygevoeg. – SAPA